
KISÚJSZÁLLÁS VÁROS ÖNKORMÁNYZATÁNAK

KÖZBESZERZÉSI SZABÁLYZATA
A szabályzatot Kisújszállás Város Önkormányzatának Képviselő-testülete 38/2016. (II. 25.) Önkormányzati határozatával fogadta el.
Kisújszállás Város Önkormányzatának Képviselő-testülete a közbeszerzésekről szóló 2015. évi CXLIII. törvény 27. §-a alapján Kisújszállás Város Önkormányzata, mint ajánlatkérő által lefolytatott közbeszerzési eljárások eljárási rendjét a következők szerint állapítja meg:
I. FEJEZET

A SZABÁLYZAT HATÁLYA ÉS AZ ELJÁRÁSBAN RÉSZTVEVŐK FELADATAI

1. A szabályzat hatálya
1.1. A Közbeszerzési Szabályzat (a továbbiakban: Szabályzat) hatálya a Kisújszállás Város Önkormányzata (a továbbiakban: Önkormányzat) a közbeszerzésekről szóló 2015. évi CXLIII. törvényben (a továbbiakban: Kbt.) és az éves költségvetési törvényben meghatározott értékhatárt elérő beszerzéseire, tervpályázati eljárásaira terjed ki.
1.2. A Szabályzat hatálya alatt a közbeszerzési eljárásban részt vevő szervezetek és személyek a következők:
a) Kisújszállás Város Önkormányzatának Képviselő-testülete (a továbbiakban: Képviselő-testület)
b) Kisújszállás Város polgármestere (a továbbiakban: Polgármester)

c) a közbeszerzési referens
d) a bírálóbizottság

e) a felelős akkreditált közbeszerzési szaktanácsadó
f) a szakértő
1.3. Az ajánlatkérő jogosult a közbeszerzési eljárás lefolytatásával külső szakértő személyt, vagy szervezetet megbízni.
1.4. Az 1.2. pontban meghatározott szervezetek vagy személyek kötelesek eljárásuk során a jelen szabályzat szerint, a nem szabályozott kérdések tekintetében a Kbt., és a vonatkozó egyéb közbeszerzési jogszabályok rendelkezéseit betartani.

2. A Képviselő-testület feladatai
A Képviselő-testület részletes feladatai a következők:
a) dönt az (költségvetésével összhangban lévő) éves összesített közbeszerzési terv jóváhagyásáról,

b) dönt az éves statisztikai összegzés elfogadásáról,
c) dönt az előzetes összesített tájékoztató elkészítése esetén annak elfogadásáról,

d) dönt az eljárás megindításáról,

e) meghozza az adott közbeszerzési eljárást lezáró döntést (határozatot),
f) engedélyezi a közbeszerzési eljárás külső szakértő személlyel vagy szervezettel történő lefolytatását, dönt a szakértő személyek, illetve szervezetek kiválasztásáról és megbízásáról,

g) dönt a Közbeszerzési Döntőbizottság előtti, valamint a békéltetési eljárás megindításáról,

h) jóváhagyja a bírálóbizottság, a közbeszerzési referens, illetve a felelős akkreditált közbeszerzési szaktanácsadó által elé terjesztett, az eljárás lefolytatásához szükséges, az eljárás során felmerült egyéb döntésekre vonatkozó javaslatokat,
i) kijelöli a bírálóbizottság tagjait,
j) a bírálóbizottság javaslata alapján dönt az érvénytelen ajánlatokról.
3. A Polgármester feladatai

A Polgármester feladatai közbeszerzések végrehajtása körében a következők:

a) intézkedik a közbeszerzési hirdetmények közzététele körében a Közbeszerzési Hatóság által kibocsátott hiánypótlási felhívásban foglaltak közbeszerzési dokumentumokban történő átvezetéséről, a felhívás és a dokumentáció hiánypótlásnak megfelelő módosításáról,

b) az eljárás ajánlattételi szakaszában dönt az eljárást megindító felhívás és a dokumentáció módosításáról kivéve, ha a módosítás a közbeszerzés tárgyának, vagy a közbeszerzésben alkalmazott bírálati szempontnak a megváltozását eredményezi,

c) dönt az ajánlattételi határidő módosításáról,

d) megadja a kiegészítő tájékoztatást,

e) a képviselő-testület által kijelölt bírálóbizottságot szükség esetén további legfeljebb két taggal kiegészíti,
f) tárgyalásos eljárásban dönt az ajánlatok érvényességéről és a tárgyalásra felkért ajánlattevők köréről.

4. A Közbeszerzési referens feladatai
4.1. A közbeszerzési eljárások előkészítése és lebonyolítása a közbeszerzési referens feladata. A közbeszerzési referens a Kisújszállási Polgármesteri Hivatal megfelelő szakértelemmel rendelkező köztisztviselője a Polgármester megbízása alapján.
4.2. A Közbeszerzési referens részletes feladatai:

a) összeállítja az Önkormányzatra és a Hivatalra vonatkozó előzetes összesített tájékoztatót, közbeszerzési tervet, éves statisztikai összegezést,
b) kezdeményezi a közbeszerzési eljárás megindítását,

c) szükség esetén kezdeményezi szakértők bevonását, javaslatot tesz a külső szakértőként igénybe venni kívánt személyek vagy gazdálkodó szervezetek megbízására,

d) javaslatot tesz a közbeszerzési eljárásokban érvényesíteni kívánt pénzügyi, gazdasági, műszaki, szakmai és jogi követelményekre,
e) gondoskodik az eljárás szakszerű, a jogszabályoknak megfelelő előkészítéséről, lefolytatásáról,

f) előkészíti, elkészíti és döntésre az ajánlatkérő elé terjeszti az eljárás fajtájától függően az ajánlati felhívást, a részvételi felhívást, az ajánlattételi felhívást,

g) kidolgozza az elbírálás szempontjait és az értékelés rendszerét,

h) megteszi az eljárás során felmerülő szervezési és adminisztrációs, valamint az összes eljárási cselekmény részletes dokumentálásával kapcsolatos intézkedéseket,

i) gondoskodik az eljárást megindító felhívások (az eljárás típusától függően az ajánlati felhívás, a részvételi felhívás, az ajánlattételi felhívás) összeállításáról, és közzétételre történő vagy közvetlenül az ajánlattevők számára történő megküldéséről,

j) Szükség esetén elvégzi a Közbeszerzési Hatóság hirdetményellenőrzése során talált hiányosságok javítását,
k) gondoskodik az ajánlati és a részvételi dokumentáció összeállításáról, beleértve a műszaki leírás, az esetlegesen szükséges tenderterv, a szerződéses feltételek, illetve a szerződéstervezet összeállítását,

l) megszervezi az ajánlati és részvételi dokumentáció átadását, biztosítja a dokumentáció kellő példányszámú rendelkezésre állását,

m) a jogszabályoknak megfelelően tájékoztatja az ajánlattevőket és egyéb szervezeteket, megszervezi a konzultációt és a helyszíni szemlét,

n) szükség esetén megadja a kiegészítő tájékoztatást, elkészíti az ajánlatok elbírálásának befejezésekor az írásbeli összegezést, és az eljárás eredményéről vagy eredménytelenségéről szóló tájékoztatót, valamint a Kbt. szerint kötelező egyéb tájékoztatókat,

o) megszervezi az ajánlatok átvételét és bontását,

p) megvizsgálja, hogy a beérkezett ajánlatok megfelelnek-e az ajánlati/részvételi, illetve az ajánlattételi felhívásban és a dokumentációban, valamint a jogszabályokban meghatározott feltételeknek,

q) a felhívásban meghatározott bírálati szempont alapján a bírálóbizottság tagjaként részt vesz a beérkezett ajánlatok elbírálásában,

r) szükség esetén írásban tájékoztatja az ajánlatkérőt az eljárással kapcsolatos eseményekről, megszervezi a bírálóbizottság munkáját,

s) a bírálati határidő módosítása esetén az eredeti határidő lejárta előtt közvetlenül, írásban, egyidejűleg értesíti az ajánlattevőket,

t) lebonyolítja a hiánypótlási eljárást, az ezzel kapcsolatos adminisztrációs feladatokat,

u) aránytalanul alacsony ár, illetve lehetetlen vagy túlzottan magas vagy alacsony ajánlati tartalmi elem, illetőleg kirívóan aránytalan kötelezettségvállalás esetén írásbeli indokolást kér az ajánlattevőtől, egyúttal intézkedik a többi ajánlattevő Kbt. szerinti értesítéséről,

v) az ajánlatban található nyilvánvaló számítási hibát kijavítja, és erről minden Ajánlattevőt egyidejűleg tájékoztat,
w) az ajánlatokról vagy részvételi jelentkezésekről készült írásbeli összegezésben észlelt elírást javítja, amelyet az eredmény közlését követően 10 napon belül megküld minden ajánlattevőnek,
x) az előzetes vitarendezési kérelemmel kapcsolatos ügyintézés, válasz megadása,

y) felvilágosítást kérhet az ajánlattevőtől a kizáró okokkal, az alkalmassággal, illetőleg az ajánlati felhívásban és a dokumentációban meghatározott iratokkal kapcsolatos nem egyértelmű nyilatkozatok, kijelentések, igazolások tisztázása érdekében,
z) összeállítja a közbeszerzési eljárást lezáró döntés meghozatalához szükséges dokumentációt, amely tartalmazza az ajánlatok értékeléséről szóló írásbeli szakvéleményt, döntési javaslatot, az addig készült jegyzőkönyveket, és azt az ajánlatkérő elé terjeszti,
aa) az eljárás eredményéről a döntést követően három munkanapon belül tájékoztatnia kell az Ajánlattevőket és írásbeli összegezést kell közzétenni,
ab) figyelemmel kíséri a közbeszerzési szerződés megkötését követően annak teljesítését, nem szerződésszerű teljesítés esetén haladéktalanul tájékoztatja az ajánlatkérőt,

ac) gondoskodik a Kbt-ben meghatározott dokumentumok honlapon történő közzétételéről

ad) felügyeli a közbeszerzési eljárás tisztaságát, biztosítja a Kbt. alapelveinek érvényre juttatását, és a jogszabályi rendelkezések szigorú betartását,
ae) szükség esetén kezdeményezi jelen szabályzat módosítását,
af) ellátja a jelen szabályzatban meghatározott egyéb feladatokat.

4.3. A közbeszerzési referens köteles a rábízott feladatot az ajánlatkérő, a nevében eljáró szerv érdekeinek és utasításainak, valamint a vonatkozó szakmai és jogszabályi követelményeknek megfelelően teljesíteni.

5. A bírálóbizottság feladatai
5.1. Az ajánlatkérő a Kbt. vonatkozó rendelkezései szerint legalább 3 tagú bírálóbizottságot hoz létre. A bírálóbizottság tagja lehet a Kisújszállási Polgármesteri Hivatal megfelelő szakértelemmel rendelkező köztisztviselője, ennek hiányában más személy. A bírálóbizottságnak jogi, közbeszerzési, pénzügyi és a közbeszerzés tárgya szerinti szakmai szakértelemmel rendelkező tagokból kell állnia. Építési beruházás esetében az építési beruházások, valamint az építési beruházásokhoz kapcsolódó tervezői és mérnöki szolgáltatások közbeszerzésének részletes szabályairól szóló 322/2015. (X. 30.) Korm. rendelet határozza meg a szakmai feladatot ellátó tag szükséges szakértelmét.
A bírálóbizottság üléseiről jegyzőkönyv készül, amely tartalmazza az ülés időpontját, helyét, a megjelentek és meghívottak nevét, a közbeszerzés tárgyát, a tanácskozás lényegét. A jegyzőkönyvet minden jelenlévő tag aláírja.
5.2. A bírálóbizottság részletes feladatai:

a) megvizsgálja, hogy a beérkezett ajánlatok megfelelnek-e a közbeszerzési dokumentumokban, valamint a jogszabályokban meghatározott feltételeknek,
b) a felhívásban meghatározott bírálati szempont alapján elbírálja a beérkezett ajánlatokat,
c) indokolt esetben kezdeményezheti, hogy az ajánlatkérő döntsön a bírálati határidő Kbt. szerinti meghosszabbításáról, amennyiben a beérkezett ajánlatok a Kbt-ben meghatározott határidőn belül nem bírálhatók el,
d) megállapítja a hiánypótlás tartalmát, terjedelmét, a hiánypótlást követően megvizsgálja, hogy a hiánypótlás nem jár-e az alapelvek sérelmével vagy az ajánlati kötöttség megsértésével,
e) az ajánlatban található nyilvánvaló számítási hibát kijavítja,
f) az üzleti titokra vonatkozó részletes alátámasztó információt megkéri,

g) a bírálati szempontok szerinti 1-3 helyezettől megkéri a kizáró okokra és alkalmasságra vonatkozó iratokat, a benyújtott egységes európai közbeszerzési dokumentummal összhangban,
h) beadott nyilatkozatok alapján előkészíti az érvénytelen és érvényes ajánlatokról szóló döntést,

i) felvilágosítást kérhet az ajánlattevőtől a nem egyértelmű nyilatkozatok, kijelentések, igazolások tisztázása érdekében,
j) az öntisztázással kapcsolatos tájékoztatást megkéri ajánlattevőktől, amennyiben releváns,

k) vizsgálja az összeférhetetlenségi követelményeknek való megfelelést, arról felvilágosítást kérhet.

5.3. A közbeszerzési referens egyes feladatait az ajánlatok elbírálására és az eljárást lezáró döntési javaslat megfogalmazására létrehozott szerv tevékenysége keretében látja el.
6. Felelős akkreditált közbeszerzési szaktanácsadó

6.1. A Kbt. 26. §-a szerint ajánlatkérő köteles felelős akkreditált közbeszerzési szaktanácsadót bevonni eljárásába, ha a beszerzés szerinti kötelezettségvállalás részben vagy egészben európai uniós forrásból valósul meg, ha árubeszerzés és szolgáltatás megrendelése esetén az uniós értékhatárt meghaladja, építési beruházás esetén az ötszázmillió forintot meghaladja.
6.2. A felelős akkreditált közbeszerzési szaktanácsadó tevékenysége körében aláírásával és az előzetes regisztráció során kapott lajstromszámát feltüntető pecséttel ellenjegyzi a közbeszerzési eljárás során keletkezett és a 6.3. pontban meghatározott dokumentumokat.

A felelős akkreditált közbeszerzési szaktanácsadó az ellenjegyzésével igazolja a közbeszerzési eljárásban történő személyes részvételét, továbbá felelősséget vállal az eljárás szakszerűségéért és a közbeszerzésekre vonatkozó jogszabályoknak való megfelelőségéért.

6.3. A felelős akkreditált közbeszerzési szaktanácsadó ellenjegyzéssel köteles ellátni:

a) a közbeszerzési eljárást megindító felhívást és a közbeszerzési dokumentumokat;

b) a bontási jegyzőkönyv(eke)t;

c) az összegezést.
II. FEJEZET

A KÖZBESZERZÉSI ELJÁRÁS LEFOLYTATÁSA
 

7. A közbeszerzési eljárás tervezése
 
7.1. A közbeszerzési referens a költségvetési év elején elkészíti az önkormányzati költségvetési rendelettel összhangban a tárgyévben tervezett, közbeszerzési értékhatárt elérő beszerzésekről szóló éves összesített közbeszerzési tervet, és azt tárgyév március 31-ig az ajánlatkérő Képviselő-testület elé terjeszti elfogadásra.

A terv Kbt. szerinti nyilvánosságra hozataláról a közbeszerzési referens gondoskodik.
 

7.2. A közbeszerzési tervben a tervezett közbeszerzési eljárásokat várható értékhatár (uniós, nemzeti), fajta (nyílt, meghívásos, tárgyalásos, innovációs partnerség, versenypárbeszéd) és tárgy (árubeszerzés, szolgáltatás megrendelése, építési beruházás, építési koncesszió, szolgáltatási koncesszió) szerinti csoportosítással kell feltüntetni és meg kell határozni az egyes eljárások tervezett menetrendjét, határidőit. A tervben feltüntetésre kerülhet az egyes eljárások során eljáró személyeket, közbeszerzési referenst, és azt, hogy az adott beszerzésről készül-e előzetes tájékoztató.

8. A közbeszerzési eljárás előkészítése
8.1. A közbeszerzési eljárás megindításának szükségessége esetén a közbeszerzési terv alapján a közbeszerzési referens a Polgármesternél kezdeményezi az eljárás lefolytatását. Amennyiben az indítandó eljárás nem szerepel az éves összesített közbeszerzési tervben, a közbeszerzési referens a terv megfelelő módosítása mellett kezdeményezi az adott eljárás lefolytatását.

 

8.2. Az eljárás előkészítése során a közbeszerzési referens gondoskodik az eljárás fajtájának megfelelő felhívás elkészítéséről.

 

8.3. A közbeszerzési referens dokumentációt készít a jogszabályi előírások szerinti tartalommal. A közbeszerzési referens az előkészítés során köteles a Kbt. szerinti nyilatkozatokat beszerezni, illetve megtenni.
8.4. A közbeszerzési eljárás előkészítését követően a közbeszerzési referens véleményezésre a Képviselő-testület, vagy ellenjegyzésre a felelős akkreditált közbeszerzési szaktanácsadó elé terjeszti az eljárás fajtájától függő felhívásról, a dokumentáció tartalmáról és az eljárás során alkalmazni kívánt egyéb tartalmi követelményekről szóló javaslatot.

8.5. A véleményezés és az esetleges módosító javaslatok elfogadása után az eljárás megindítására, valamint az eljárást megindító felhívásnak és a dokumentációnak az általa véleményezett tartalommal történő elfogadásának kezdeményezésére tesz javaslatot a Polgármesternek.

9. A közbeszerzési eljárás megindítása
9.1. A Képviselő-testület döntését követően a közbeszerzési referens intézkedik – figyelemmel az eljárás típusára - az eljárást megindító vagy részvételi felhívás hirdetmény útján történő közzétételéről, vagy az ajánlattevők részére történő közvetlen megküldéséről.
9.2. A közbeszerzési referens felelős azért, hogy a dokumentáció a hirdetmény közzétételének napjától az ajánlattételi határidő lejártáig rendelkezésre álljon.

10. Az ajánlatok bontása
10.1. Az ajánlattételi határidő lejártakor meg kell kezdeni a benyújtott ajánlatok bontását. Az ajánlatok felbontását a közbeszerzési referens szervezi meg, ennek keretében gondoskodik

a) a jelenlétre nem jogosult személyek kiutasításáról,

b) megfelelő helyiség biztosításáról, 

c) a bontási jegyzőkönyv készítéséről,

d) a bontási eljárás jogszerűségének biztosításáról,

10.2. A bontási eljárás vezetője a közbeszerzési referens.
10.3. A bontásról jegyzőkönyv készül, melyet szükség szerint a felelős akkreditált közbeszerzési szaktanácsadó ellenjegyez és bélyegzővel ellát. A jegyzőkönyvet 2 munkanapon belül a közbeszerzési referens küldi ki elektronikus úton az ajánlattevők vagy részvételi jelentkezők részére.
11. Az ajánlatok elbírálása
11.1. Az ajánlatok elbírálása a kijelölt bírálóbizottság és a szaktanácsadó feladata.

11.2. Az ajánlatok elbírálása három szakaszban zajlik, melyet a Kbt. 69-70. §-a szabályoz.
11.3. Amennyiben az ajánlatkérő nem ért egyet a bírálóbizottság javaslatával, indokolással ellátva egy alkalommal visszaküldheti felülvizsgálatra az ügyet. A bírálóbizottság köteles 3 munkanapon belül újabb javaslatot tenni.

11.4. Az ajánlatkérő a bírálóbizottság javaslatától eltérő tartalmú határozatot is hozhat. Ez esetben az ajánlatkérőt terheli a döntéssel kapcsolatos teljes felelősség és az esetleges jogkövetkezmények.
11.5. A közbeszerzési referens az elbírálás befejezésekor az ajánlatokról írásbeli összegezést készít.

11.6. A közbeszerzési referens az eljárás eredményéről vagy eredménytelenségéről szóló tájékoztatót köteles közzétenni.
11.7. Az eredményes közbeszerzési eljárás alapján a szerződés megkötésének lebonyolítása a közbeszerzési referens és a kijelölt jogi ügyintéző feladata.
12. Egyéb eljárási rendelkezések
12.1. A közbeszerzési referens az ajánlatkérő előző évi beszerzéseiről éves statisztikai összegezést készít és annak elfogadásáról szóló döntési javaslatot terjeszt a Polgármester útján ajánlatkérő elé.

12.2. Az éves statisztikai összegezés elfogadását követően legkésőbb adott év május 31-ig, a közbeszerzési referens intézkedik az összegezés Közbeszerzési Hatóság Közbeszerzési Adatbázisában történő megküldéséről.

12.3. A közbeszerzési eljárásban részt vevő közbeszerzési referens és más személyek kötelesek haladéktalanul bejelenteni az ajánlatkérőnek, ha a Kbt., az ezzel kapcsolatos egyéb jogszabályok, valamint jelen szabályzat megsértését észlelik.
13. A közbeszerzési eljárás dokumentálása
13.1. A közbeszerzési referens felelős az ajánlatkérő hatályos iratkezelési szabályzatának, illetve a Kbt-ben meghatározott rendelkezéseknek megfelelően az eljárás teljes dokumentálásáért. A dokumentálási kötelezettség kiterjed az eljárás előkészítésének kezdetét követően az eljárás során született szerződés teljesítéséig az összes eljárási cselekmény (iratok, tájékoztatók, jegyzőkönyvek, engedélyek, levelezés, stb.) részletes dokumentálására.

13.2. A közbeszerzési eljárások dokumentálását a Kisújszállási Polgármesteri Hivatal iratkezelési szabályzatának megfelelően kell elvégezni.

13.3. A közbeszerzési eljárás során keletkezett valamennyi dokumentumot 5 évig meg kell őrizni.

13.4. Az eljárás folytatása alatt, illetve az eljárás befejezését követően a közbeszerzési referens köteles gondoskodni arról, hogy az eljárás dokumentumaiba csak az arra jogosultak tekinthessenek be. A betekintés időpontjait, annak célját és a betekintő személyt az ügyirat belsejében dokumentálni kell.

14. Az eljárásban részt vevők felelőssége
14.1. A közbeszerzési eljárással kapcsolatos (a Kbt-ben, az azzal kapcsolatos jogszabályokban és jelen Szabályzatban meghatározott) kötelezettségek megszegése, vagy elmulasztása esetén az eljárásban részt vevő személyek, illetve szervezetek felelősségére az ajánlatkérővel fennálló jogviszonyra, valamint az egyéb kötelességszegésekre (Kbt., Ptk.) vonatkozó felelősségi szabályokat kell megfelelően alkalmazni.

14.2. Az ajánlatkérő felel az általa elfogadott eljárás során, illetve az eljárás végén hozott határozatért.

14.3. A bírálóbizottság tagjai, valamint a felelős akkreditált közbeszerzési szaktanácsadó egyetemlegesen felelnek az egyetértő szavazatukkal támogatott döntési javaslat törvényességéért.

14.4. A közbeszerzési referens és a felelős akkreditált közbeszerzési szaktanácsadó felelős a jelen szabályzatban meghatározott feladatai jelen szabályzatnak, valamint a Kbt-nek és a vonatkozó jogszabályoknak megfelelő teljesítéséért.

14.5. A közbeszerzési eljárásba külön megállapodással bevont külső szakértő, felelős akkreditált közbeszerzési szaktanácsadó, hivatalos tanácsadó személy vagy szervezet felel minden olyan döntésért, illetve az abból adódó kár, bírság, stb. megfizetéséért, amely a vele kötött megbízási szerződésben meghatározott feladatok nem szerződésszerű teljesítése miatt keletkeznek.

A közbeszerzési eljárásban igénybe vett felelős akkreditált közbeszerzési szaktanácsadó, illetve egyéb külső szakértő felelősségére vonatkozó szabályokat a velük kötött szerződésben rögzíteni kell.
15. Ellenőrzés
15.1. A közbeszerzési referens munkáját egyrészt a munkáltatói jogok gyakorlója, a bírálóbizottság és az ajánlatkérő, a bírálóbizottság munkáját és eljárását az ajánlatkérő jogosult ellenőrizni.

 

15.2. A jelen szabályzatban meghatározott eljárási rend megsértésének gyanúja esetén az ellenőrzést az ellenőrzésre jogosult utasítására, illetve megbízására a Kisújszállási Polgármesteri Hivatal végzi, jogszabálysértés gyanúja esetén az ellenőrzést Kisújszállás Város Önkormányzatának jegyzője folytatja le.

 

15.3. Az ellenőrzés eredményéről a jegyző írásban haladéktalanul tájékoztatja az ajánlatkérőt.

 

15.4. Jelen szabályzat megsértése, illetve jogszabálysértés esetén a kötelességsértést megvalósító személy és az ajánlatkérő között fennálló jogviszonyra vonatkozó felelősségi szabályok szerint kell eljárni.

 

15.5. Az ajánlatkérő jogosult az ellenőrzés lefolytatásával külső ellenőrző személyt vagy szervezetet megbízni.

 

16. Hatálybalépés
16.1. Jelen szabályzat elfogadása napján lép hatályba.

16.2. A szabályzat rendelkezéseit a folyamatban lévő közbeszerzésekre is alkalmazni kell.
Kisújszállás, 2016. február 25.
Kecze István

polgármester

